Der er kontraktudspil på vej til stamspillerne i fodboldklubben AaB, hvis kontrakter udløber til sommer, siger sportsdirektør Lynge Jakobsen.

Han har travlt med at finde en ny træner for tiden, men midt i processen meddeler AaB-sportsdirektør Lynge Jakobsen, at de stamspillere, som har kontraktudløb til sommer, får tilbudt en forlængelse. - De stamspillere, vi har, vil alle få et tilbud om forlængelse, og det ved de. Det er ikke til at vide, om vi bliver enige, siger Lynge Jakobsen og tilføjer: - Jeg er ikke typen, der går i panik. Der er over et halvt år tilbage af kontrakterne, lyder det fra sportsdirektøren. Blandt de nuværende stamspillere, som kun har kontrakt til sommeren 2009, er målmand Karim Zaza, midtbanespilleren Kasper Risgård samt forsvarsspillerne Kasper Bøgelund, Steve Olfers og Martin Pedersen. Desuden har også den sydafrikanske kantspiller Siyabonga Nomvethe kontraktudløb til sommer. Sydafrikaneren, der havde stor andel i mesterskabet i sidste sæson, har været skadet det meste af denne sæson, men er snart ved at være helt klar igen. /ritzau/